Hallitus lupaa toimia ilmastonmuutosta vastaan, mutta samaan aikaan se alentaa saastuttavan autoilun verotusta, kirjoittaa politiikan toimittaja Tommi Parkkonen.

Liikennettä Länsiväylällä keväällä 2017. Antti Mannermaa

Maanantaina vietettiin The Suurta Ilmastopäivää, kun hallitustenvälinen ilmastonmuutospaneeli IPCC julkaisi tiukkasanaisen ilmastonmuutosraporttinsa.

Se sai lukuisat poliitikot Suomessakin ilmaisemaan huolensa maapallon tilasta ja vaatimaan pikaisia toimia ilmastonmuutoksen hillitsemiseksi.

Esimerkiksi pääministeri Juha Sipilä (kesk) tviittasi, että ”meidän on tehtävä enemmän ja nopeammin ilmastonmuutoksen rajoittamiseksi”, perään hashtag #ilmasto.

Tänään on puolestaan tavallinen tiistai. Siksi eduskunnan verojaoston tämänpäiväisessä kokouksessa oli pöydällä hallituksen esitys HE 170/2018.

Sipilän johtaman hallituksen esittelyteksti kuuluu seuraavasti:

”Esityksessä ehdotetaan muutettavaksi ajoneuvoverolakia siten, että henkilö- ja pakettiautojen hiilidioksidipäästöihin perustuvan ajoneuvoveron perusveron tasoa kevennettäisiin yhteensä 50 miljoonalla eurolla.”

Ja lisäksi:

”Kevennys painottuisi lievästi vähäpäästöisiin ajoneuvoihin, jolloin ajoneuvoveron nykyinen päästöporrastus jyrkkenisi hieman.” Kursivoinnit ovat tämän raapustuksen kirjoittajan tekemiä.

Valtiovarainministeri Petteri Orpon (kok) johtamassa valtiovarainministeriössä valmistellussa hallituksen esityksessä todetaankin, että veronkevennyksestä hyötyisi jollain tavalla yli 70 prosenttia koko henkilöautokannasta ja lähes 90 prosenttia niistä henkilöautoista, joita verotetaan hiilidioksidipäästöjen perusteella.

****

Ja vaikka hallitus perusteleekin veronkevennystä sillä, että se ohjaa kuluttajien valintaa auton hankinta- ja käyttöpäätöksissä, jopa hallituksen omassa esityksessä sen vaikutuksen uskotaan olevan ”kuitenkin todennäköisesti marginaalinen, sillä kevennys ulottuu myös suuripäästöisiin autoihin ja ero pieni- ja suuripäästöisten autojen verorasituksen muutoksessa on pieni”.

Eli käytännössä hallitus on keventämässä autoilun verotusta normaaleilta, vanhoilta ja saastuttavilta autoilta - eikä esimerkiksi niin, että 50 miljoonalla eurolla tuettaisiin vähäpäästöisten tai saasteettomien autojen hankkimista, jotta Suomen auttamattoman vanhaa autokantaa saataisiin nuoremmaksi.

Tai vaikka lisättäisiin romutuspalkkioita.

Liikenne- ja viestintäministeriön asiantuntijat vastustavatkin hallituksen esitystä - koska se tukee saastuttavaa autoilua.

Pääministerin maanantaisten hurskaiden puheiden vastaisesti.

****

Hallitus on selittänyt esitystään lähinnä vain sillä, että kun me nyt budjettiriihessä niin sovittiin.

Kyseessä kun ei ole mikään tuki suomalaiselle vientiteollisuudelle tai merkittävä kiky-ponnistus.

Miksi sitten budjettiriihessä niin sovittiin?

Vastaukseksi kaivettakoon hallituksen promilleliikkeen sinisen tulevaisuuden eduskuntaryhmän puheenjohtajan Simon Elon tiedote alkusyksyltä:

– Puolustamme yksityisautoilua ja lihansyöntiä vihersanelua vastaan, Elo ilmoitti 10. syyskuuta.

Pitäähän sinistenkin saada hallituksessa jotain aikaiseksi.

Vaikka sitten tukemalla saastuttavaa yksityisautoilua.

Toki 50 miljoonaa euroa on valtion vuosibudjetissa pikkuraha, mutta kyse onkin hallituksen sanojen ja tekojen ristiriidasta.

Vaan kyllä sillä 50 miljoonalla eurolla olisi saanut palkattua muutaman perushoitajan vaihtamaan mummoille ja papoille vaippoja. Ja ostettua niitä vaippoja.